CELEX: 32019D1992
Language: sk
Date: 2019-11-27 00:00:00
Title: Vykonávacie Rozhodnutie Komisie (EÚ) 2019/1992 z 27. novembra 2019, ktorým sa mení vykonávacie rozhodnutie (EÚ) 2016/2008 o opatreniach na kontrolu zdravia zvierat v súvislosti s nodulárnou dermatitídou v určitých členských štátoch predĺžením obdobia jeho uplatňovania [oznámené pod číslom C(2019) 8571] (Text s významom pre EHP)

29.11.2019   
               
               
                  SK
               
               
                  Úradný vestník Európskej únie
               
               
                  L 308/107
               
            
         VYKONÁVACIE ROZHODNUTIE KOMISIE (EÚ) 2019/1992
         z 27. novembra 2019,
         ktorým sa mení vykonávacie rozhodnutie (EÚ) 2016/2008 o opatreniach na kontrolu zdravia zvierat v súvislosti s nodulárnou dermatitídou v určitých členských štátoch predĺžením obdobia jeho uplatňovania
         [oznámené pod číslom C(2019) 8571]
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na smernicu Rady 89/662/EHS z 11. decembra 1989 o veterinárnych kontrolách v obchode vnútri Spoločenstva s cieľom dobudovania vnútorného trhu (1), a najmä na jej článok 9 ods. 4,
         so zreteľom na smernicu Rady 90/425/EHS z 26. júna 1990 týkajúcu sa veterinárnych kontrol uplatňovaných v obchode vnútri Únie s určitými živými zvieratami a výrobkami s ohľadom na vytvorenie vnútorného trhu (2), a najmä na jej článok 10 ods. 4,
         so zreteľom na smernicu Rady 92/119/EHS zo 17. decembra 1992, ktorou sa zavádzajú všeobecné opatrenia Spoločenstva na kontrolu určitých chorôb zvierat a osobitné opatrenia týkajúce sa vezikulárnej choroby ošípaných (3), a najmä na jej článok 14 ods. 2, článok 19 ods. 1 písm. a), článok 19 ods. 3 písm. a) a článok 19 ods. 4 a 6,
         so zreteľom na smernicu Rady 2002/99/ES zo 16. decembra 2002 ustanovujúcu pravidlá pre zdravie zvierat, ktorými sa riadi produkcia, spracovanie, distribúcia a uvádzanie produktov živočíšneho pôvodu určených na ľudskú spotrebu na trh (4), a najmä na jej článok 4 ods. 3,
         keďže:
         
                     (1)
                  
                  
                     V smernici 92/119/EHS sa stanovujú všeobecné kontrolné opatrenia, ktoré sa majú uplatňovať v prípade výskytu ohniska určitých chorôb zvierat vrátane nodulárnej dermatitídy (ďalej aj „ND“). Tieto kontrolné opatrenia zahŕňajú zriadenie ochranných zón (ďalej len „ochranných pásiem“) a zón dohľadu (ďalej len „pásiem dohľadu“) okolo postihnutého podniku a stanovuje sa v nich aj núdzová vakcinácia v prípade výskytu ohniska ND ako doplnok k ostatným kontrolným opatreniam.
                  
               
                     (2)
                  
                  
                     Vykonávacím rozhodnutím Komisie (EÚ) 2016/2008 (5) sa stanovujú opatrenia na kontrolu zdravia zvierat, ktoré sa majú prijať v súvislosti s výskytom ohnísk ND v členských štátoch alebo ich častiach, ktoré sú uvedené v prílohe I k uvedenému rozhodnutiu, vrátane minimálnych požiadaviek na programy vakcinácie proti ND, ktoré členské štáty predkladajú Komisii na schválenie. Vo vykonávacom rozhodnutí (EÚ) 2016/2008 sa „infikované pásmo“ vymedzuje ako časť územia členského štátu uvedená v časti II prílohy I k danému rozhodnutiu, ktorá zahŕňa oblasť, kde bola potvrdená ND, a všetky ochranné pásma a pásma dohľadu stanovené v súlade so smernicou 92/119/EHS, a kde sa po schválení programov vakcinácie môže vykonať vakcinácia proti ND. Vymedzuje sa v ňom aj „pásmo bez výskytu s vakcináciou“ ako časť územia členského štátu uvedená v časti I danej prílohy, ktorá zahŕňa oblasti mimo infikovaných pásiem, kde sa po schválení programov vakcinácie vykonáva vakcinácia proti ND.
                  
               
                     (3)
                  
                  
                     V auguste 2015 bola ND prvýkrát potvrdená v Grécku. V roku 2016 sa vyskytli prípady ND v Bulharsku a ďalšie prípady v Grécku, ako aj v niekoľkých susedných tretích krajinách. V roku 2017 sa ND v menšej miere vyskytovala v juhovýchodnej Európe, pričom choroba sa opakovane plošne zaznamenala v Albánsku a niekoľko ďalších sporadických ohnísk sa vyskytlo v Grécku a Severnom Macedónsku.
                  
               
                     (4)
                  
                  
                     V reakcii na ohniská ND dotknuté členské štáty, konkrétne Grécko a Bulharsko, ako aj postihnuté susedné tretie krajiny zaviedli programy hromadnej vakcinácie hovädzieho dobytka a divých prežúvavcov chovaných v zajatí. V rokoch 2016 a 2017 zaviedlo program hromadnej vakcinácie proti ND aj Chorvátsko, kde sa nodulárna dermatitída doposiaľ nevyskytla, ako preventívne opatrenie vzhľadom na epidemiologickú situáciu v susedných členských štátoch a tretích krajinách. Na základe vykonávacieho rozhodnutia Komisie (EÚ) 2016/2009 (6) sa v členských štátoch schválili rôzne programy vakcinácie proti ND.
                  
               
                     (5)
                  
                  
                     V roku 2018 až doteraz v roku 2019 sa epidemiologická situácia v súvislosti s ND neustále zlepšovala a v žiadnom členskom štáte ani v žiadnej susednej tretej krajine juhovýchodnej Európy (okrem Turecka) nebol zaznamenaný žiadny prípad tejto choroby. V danom období zároveň pokračovali ročné programy hromadnej vakcinácie proti ND vo všetkých uvedených členských štátoch a v susedných tretích krajinách juhovýchodnej Európy, ktoré boli postihnuté touto chorobou.
                  
               
                     (6)
                  
                  
                     Vzhľadom na priaznivú epidemiologickú situáciu Chorvátsko začiatkom roka 2018 zastavilo preventívnu vakcináciu proti ND a nahradilo ju systematickým dohľadom nad touto chorobou. Uvedený dohľad potvrdil, že počas roka 2018 nedošlo k výskytu ND. V dôsledku toho bolo vykonávacie rozhodnutie (EÚ) 2016/2008 zmenené vykonávacím rozhodnutím Komisie (EÚ) 2019/81 (7) s cieľom vypustiť tento členský štát zo zoznamu členských štátov s „pásmami bez výskytu s vakcináciou“ v prílohe I k vykonávaciemu rozhodnutiu (EÚ) 2016/2008. Vykonávacie rozhodnutie (EÚ) 2016/2009 bolo okrem toho zmenené vykonávacím rozhodnutím Komisie (EÚ) 2019/82 (8) s cieľom vypustiť Chorvátsko zo zoznamu členských štátov so schváleným programom vakcinácie proti ND.
                  
               
                     (7)
                  
                  
                     Podľa pravidiel Svetovej organizácie pre zdravie zvierat (OIE) platí, že ak sa vakcinácia proti ND v určitej krajine alebo v jej pásme ukončí, v prípade preventívnej vakcinácie trvá minimálne 8 mesiacov, kým dôjde k opätovnému získaniu štatútu bez výskytu ND, pričom v prípade vakcinácie v reakcii na výskyt tejto choroby to trvá minimálne 14 mesiacov. Pred obnovením štatútu bez výskytu ND by preto opatrenia stanovené vo vykonávacom rozhodnutí (EÚ) 2016/2008 mali zostať v platnosti počas minimálneho obdobia 8 alebo 14 mesiacov v závislosti od príslušného pásma.
                  
               
                     (8)
                  
                  
                     Vykonávacie rozhodnutie (EÚ) 2016/2008 sa uplatňuje do 31. decembra 2019, a preto sa súčasné opatrenia týkajúce sa ND v Grécku a Bulharsku stanovené v uvedenom akte už po uvedenom dátume nebudú uplatňovať. Vzhľadom na súčasnú epidemiologickú situáciu a minimálny čas potrebný na opätovné získanie štatútu bez výskytu ND je potrebné primerane predĺžiť obdobie uplatňovania týchto opatrení.
                  
               
                     (9)
                  
                  
                     Nariadením Európskeho parlamentu a Rady (EÚ) 2016/429 (9) sa vytvoril nový legislatívny rámec týkajúci sa zdravia zvierat v Únii. Konkrétne sa ním stanovujú pravidlá prevencie a kontroly určitých chorôb zo zoznamu vrátane ND. Keďže uvedené nariadenie sa má uplatňovať od 21. apríla 2021, obdobie uplatňovania vykonávacieho rozhodnutia (EÚ) 2016/2008 by sa malo predĺžiť do 20. apríla 2021.
                  
               
                     (10)
                  
                  
                     Vykonávacie rozhodnutie (EÚ) 2016/2008 by sa preto malo zodpovedajúcim spôsobom zmeniť.
                  
               
                     (11)
                  
                  
                     Opatrenia stanovené v tomto rozhodnutí sú v súlade so stanoviskom Stáleho výboru pre rastliny, zvieratá, potraviny a krmivá,
                  
               PRIJALA TOTO ROZHODNUTIE:
         
            Článok 1
            V článku 15 vykonávacieho rozhodnutia (EÚ) 2016/2008 sa dátum „31. decembra 2019“ nahrádza dátumom „20. apríla 2021“.
         
         
            Článok 2
            Toto rozhodnutie je určené členským štátom.
         
         
            V Bruseli 27. novembra 2019
            
               
                  Za Komisiu
               
               Vytenis ANDRIUKAITIS
               
                  člen Komisie
               
            
         
         
            (1)  Ú. v. ES L 395, 30.12.1989, s. 13.
         
            (2)  Ú. v. ES L 224, 18.8.1990, s. 29.
         
            (3)  Ú. v. ES L 62, 15.3.1993, s. 69.
         
            (4)  Ú. v. ES L 18, 23.1.2003, s. 11.
         
            (5)  Vykonávacie rozhodnutie Komisie (EÚ) 2016/2008 z 15. novembra 2016 o opatreniach na kontrolu zdravia zvierat v súvislosti s nodulárnou dermatitídou v určitých členských štátoch (Ú. v. EÚ L 310, 17.11.2016, s. 51).
         
            (6)  Vykonávacie rozhodnutie Komisie (EÚ) 2016/2009 z 15. novembra 2016, ktorým sa schvaľujú programy vakcinácie proti nodulárnej dermatitíde predložené členskými štátmi (Ú. v. EÚ L 310, 17.11.2016, s. 66).
         
            (7)  Vykonávacie rozhodnutie Komisie (EÚ) 2019/81 zo 17. januára 2019, ktorým sa mení príloha I k vykonávaciemu rozhodnutiu (EÚ) 2016/2008 o opatreniach na kontrolu zdravia zvierat v súvislosti s nodulárnou dermatitídou v určitých členských štátoch (Ú. v. EÚ L 18, 21.1.2019, s. 43).
         
            (8)  Vykonávacie rozhodnutie Komisie (EÚ) 2019/82 zo 17. januára 2019, ktorým sa mení príloha k vykonávaciemu rozhodnutiu (EÚ) 2016/2009, ktorým sa schvaľujú programy vakcinácie proti nodulárnej dermatitíde predložené členskými štátmi (Ú. v. EÚ L 18, 21.1.2019, s. 48).
         
            (9)  Nariadenie Európskeho parlamentu a Rady (EÚ) 2016/429 z 9. marca 2016 o prenosných chorobách zvierat a zmene a zrušení určitých aktov v oblasti zdravia zvierat (právna úprava v oblasti zdravia zvierat) (Ú. v. EÚ L 84, 31.3.2016, s. 1).